Roza Otunbayeva: Prezident Karimovning qarorlari biz uchun o‘ta muhim, hal qiluvchi ahamiyatga ega edi

Qirg‘izistonning sobiq prezidenti Roza Otunbayeva O‘zbekiston Respublikasining Birinchi Prezidenti Islom Karimov vafoti munosabati bilan hamdardlik bildirdi. Bu haqda “Jahon” axborot agentligi ma’lum qildi.

“Men u kishi bilan Qirg‘iziston va O‘zbekistonda, boshqa davlatlar, yirik tadbirlar, sammitlarda o‘nlab marotaba uchrashgandim. Ayniqsa, 2005, 2010-yillarda, Qirg‘iziston uchun qiyin va xatarli vaqtlarda ko‘p ko‘rishdik. Prezident Karimovning qarorlari biz uchun o‘ta muhim, hatto hal qiluvchi ahamiyatga ega edi. U Qirg‘iziston o‘sha vaziyatlardan chiqishi uchun sharoit yaratgan, desam, adashmagan bo‘laman”, — deya ta’kidladi sobiq prezident.
Otunbayeva diniy mutaassiblikka yo‘l bermagan siyosatchi bo‘lgani uchun Islom Karimovdan minnatdor ekanligini e’tirof etdi. “Biz Islom Abdug‘aniyevich qanchalik hormay-tolmay mehnat qilishiga tan berardik. Mintaqamizda shunday yetakchi bo‘lganidan faxrlanishimiz lozim”, — dedi sobiq prezident.